༄། །དཔལ་རྡོ་རྗེ་གཏུམ་པོ་ཁྱུང་ལྔའི་བསྙེན་སྒྲུབ་རྗེས་གནང་བཅས་གསལ་བར་བཀོད་པ་རྡོ་རྗེ་ཕ་ལམ་ཕྲེང་མཛེས་བཞུགས་སོ།།
ན་མོ་གུ་རུ་བཛྲ་དྷ་ར་དྷརྨ་ས་ག་རཱ་ཡ། བདེ་བར་གཤེགས་རྣམས་བགྲོ་བ་མཛད་ནས་གསང་གསུམ་བདག་པོར་ཁྱོད་བཀོད་ཟིལ། །སྲིད་པའི་དབང་ཆེན་ཡོངས་ཀྱིས་བཟོད་དཀའ་བཀའ་ནན་ཕབ་པས་བྲན་དུ་ཞུགས། །འཕྲོག་བྱེད་ང་རྒྱལ་ཆེན་པོ་སླར་ཁྲོས་ཞབས་ཀྱིས་བརྫིས་ནས་སྲོག་བྲལ་བས། །ནུས་པའི་དབང་ཕྱུག་ཆེན་པོའི་ཆེན་པོ་ཕྱག་ན་རྡོ་རྗེ་འཆང་ལ་བསྟོད།། རྡོ་རྗེ་གསང་བའི་རྒྱུད་ལས་བསྟན་པའི་ཟིལ། །འཕགས་བོད་གྲུབ་པའི་ཞལ་སྒོར་ཆགས་པའི་བཅུད། །དཔལ་ལྡན་འབྲུག་པའི་ཐུགས་མཛོད་དུ་ལྷག་པ། །གཏུམ་པོ་ཁྱུང་ལྔའི་དོན་གཉིས་སྒྲུབ་རིམ་འབྲི། །དེའང་དཔལ་མཉམ་མེད་འབྲུག་པ་རིན་པོ་ཆེའི་ཐུགས་དམ་སྒྲུབ་ཐབས་ལྔའི་ཡ་གྱལ་གཏུམ་པོ་ནུས་མཐུའི་སྐོར། འདི་ལ་སྒྲུབ་ཐབས་དཀྱིལ་འཁོར་དང་འབྲེལ་བ་རྒྱས་པའི་ལུགས་དང་། མ་འབྲེལ་བ་བསྡུས་པ་དཔའ་བོ་གཅིག་ཏུ་སྒྲུབ་ཚུལ་སོགས་རྒྱ་ཆེར་བཞུགས་པ་ལས། བསྡུས་པ་དཔའ་གཅིག་གཏུམ་པོ་ཁྱུང་ལྔའི་སྒོ་ནས་རང་གཞན་དོན་གཉིས་སྒྲུབ་པའི་ཕྲིན་ལས་ཀྱི་རིམ་པ་འཆད་པར་བྱ་བ་ལ། སྔོན་འགྲོ་དཀྱིལ་འཁོར་དང་ཆོ་ག་ལ་འཇུག་པའི་བྱ་བ། དངོས་གཞི་རང་གཞན་གྱི་དོན་ཇི་ལྟར་སྒྲུབ་པ། རྗེས་དེ་དག་གི་མཇུག་བསྡུ་བའི་ཚུལ་དང་གསུམ་ལས། དང་པོ་སྔོན་འགྲོ་དཀྱིལ་འཁོར་དང་ཆོ་ག་ལ་འཇུག་པའི་བྱ་བ་ནི། དེའང་བསྙེན་སྒྲུབ་ལ་འཇུག་པར་འདོད་པའི་རྟེན་གྱི་གང་ཟག་ནི། གསང་བ་བསྟན་པའི་རྒྱུད་ལས། སྙིང་རྗེ་ལྡན་ཞིང་ཤེས་རབ་ཆེ། །བཟོད་ལྡན་བརྩོན་འགྲུས་ཕུན་སུམ་ཚོགས། །བསླབ་པ་གསུམ་ལྡན་དད་པས་བརྒྱན། །དཔའ་ཞིང་གསང་བའི་སྤྱོད་པ་ཤེས། །གུས་ཤིང་གཡོ་མེད་སྐྱབས་གནས་གསུམ། །རྟག་ཏུ་མཆོད་ཅིང་ཡེངས་པ་མེད། །ལྷག་པའི་ལྷ་ལ་ཡིད་ཆེས་ཤིང་། །ཕྱི་ནང་གསང་བའི་དབང་ཐོབ་པས། །དམ་ཚིག་བརྡ་དོན་ངེས་པར་འཛིན། །ཞེས་གསུངས་པའི་དམ་ཚིག་དང་ལྡན་པ་འདི་ཉིད་ཀྱི་དཀྱིལ་འཁོར་དུ་དབང་དང་བྱིན་རླབས་ཐོབ་པའི་གང་ཟག་དེས་གནས་ཇི་ལྟ་བུར་བསྒྲུབ་ན། གསང་བ་བསྟན་པའི་རྒྱུད་ལས། དུར་ཁྲོད་བརྒྱད་དང་ཉེ་བའི་གནས། །དུར་ཁྲོད་ནགས་ཀྱི་ནང་དང་ནི། །རི་རྩེ་བྲག་རི་སྔོན་པོའི་མདོག །ཁྲོས་པའི་གཟུགས་འདྲ་བྱང་ལྟ་བ། །མེ་ཏོག་སྔོན་པོས་མཛེས་པ་དང་། །ནེའུ་གསིང་ཆུ་དང་ཨུཏྤལ་ནགས། །དབེན་ཞིང་ཡིད་འོང་ཉམས་དགའ་བ། །བཀྲ་ཤིས་དཔལ་འཕེལ་དབང་ཡང་འཛིན། །ལྕང་ལོ་ཅན་དང་མིང་མཐུན་པ། །སྣ་ཚོགས་བསྒྲུབ་པའི་གནས་སུ་ཤིས། །ཞེས་གསུངས་པའི་མཚན་ཉིད་ཚང་བའམ། བླ་མ་གོང་མས་བྱིན་གྱིས་བརླབས་ཤིང་སྒྲུབ་པའི་གནས་དབེན་ཞིང་ཡིད་དུ་འོང་བར་དུས་བཟང་པོ་ལ་བྱི་དོར་དང་གཙང་སྦྲ་ལེགས་པར་བྱས། གོང་དུ་གསང་བའི་བདག་པོའི་སྐུ་གསུང་ཐུགས་ཀྱི་རྟེན་ཇི་ལྟར་འབྱོར་པ་བཤམས་པའི་མདུན། བསྙེན་པ་ཁོ་ནའི་སྐབས། ཆུ་གཉིས་སྔོན་དུ་འགྲོ་བའི་ཉེར་སྤྱོད་ལྔ་རོལ་མོ་བཅས་དང་། ཀ་པཱ་ལའམ་རིན་པོ་ཆེའི་སྣོད་དུ་བྱའི་ཤ་ཁྲག་སོགས་མ་འདྲེས་པའི་གཏོར་སྤོད་ཀྱིས་སྦག་པའི་འབྲུ་གཙང་གི་ཕྱེ་ལས་མཆོད་གཏོར་པད་འདབ་བཞིས་མཚན་པ། དཀར་རྩི་མར་རྒྱན་ཟེའུ་འབྲུ་སྔོན་པོར་ལྡན་པ་ལ་བཟའ་བ་དང་བཅའ་བར་འོས་པའི་ཟས་སྣས་བྲུམ་ཐབས་སུ་བསྐོར་བ་དང་། མྱོས་བྱེད་ཀྱི་བཏུང་བའི་སྣོད་ཙམ་བཤམས། མདུན་དཀྱིལ་སྒྲུབ་མཆོད་གཞན་རྗེས་འཛིན་དང་འབྲེལ་ན། མདུན་དུ་སྟེགས་བུ་ཁོད་སྙོམས་གྲུ་བཞིའི་དབུས། ཐིག་ཆེན་བརྒྱད་གདབ་སྟེ་རྡུལ་ཚོན་གྱི་སྣ་ཚོགས་རྡོ་རྗེ་ཤར་དཀར། ལྷོ་སེར། ནུབ་དམར། བྱང་ལྗང་། ལྟེ་བ་མཐིང་ནག ཕྱི་རོལ་དུ་མུ་ཁྱུད་དང་བཅས་པའི་ལྟེ་བར་ཉི་གདན་ལ་རྡོ་རྗེ་མཐིང་ནག་རྩེ་ལྔའི་ལྟེ་བར་ས་བོན་ཧཱུྃ་གིས་མཚན་པ་བྲི་བའམ། མི་འགྲུབ་ན་རས་བྲིས་སམ། མཎྜལ་ལ་མེ་ཏོག་མཐིང་གའི་ཚོམ་བུ་བཀོད་པའི་སྟེང་། མཉྫིའི་ཁར་གོང་བཤད་ལྟ་བུའི་གཏོར་མ་བརྗིད་ལྡན་རྩེར་སྐུ་ཙཀ྄་དང་དར་གདུགས་མཐིང་ཀས་མཚན་པ་བཞག་པའི། གཡས་ཕྱོགས་སུ་རིན་པོ་ཆེའི་བུམ་པ་ཚད་ལྡན། མགུལ་ཆིངས་སྔོན་པོ་དཔག་བསམ་ཤིང་གི་ཁ་རྒྱན་བཅས་པ་ཉེར་ལྔའི་རྫས་ལྡན་བཅུད་ཀྱིས་གཏམས་པ་དང་། རྒྱབ་ཏུ་མེ་ཏོག་སྔོན་པོར་བཅས་པའི་རུ་རཀྴའི་སྔགས་ཕྲེང་། གཡོན་དུ་གནམ་ལྕགས་རྡོ་རྗེ་དར་མཐིང་ཅོད་པན་ཅན་ནམ་ཙཀླི་གང་བདེར་ཁྱུང་རིགས་ལྔའི་ཙཀླི། བྱང་ཤར་མཚམས་སུ་ལས་བུམ་མགུལ་ཆིངས་ལྗང་ཁུ་ལྡན་པ། མདུན་དུ་གོང་བཤད་མཆོད་གཏོར་ཟས་སྣས་བསྐོར་བ་དང་། དཀྱིལ་འཁོར་གྱི་གཡས་ཕྱོགས་ནས་འགོ་བརྩམས་པའི་ཆུ་གཉིས་ཉེར་སྤྱོད་ཕྲེང་ཚར། འབྱོར་ན་དཀྱིལ་འཁོར་གྱི་རྒྱན་རྫས་སྣ་ཚོགས་པས་བཀོད་ལེགས་སུ་བརྒྱན། གཞན་ཡང་། སྔོན་གཏོར་མཎྜལ་སོགས་དགོས་པའི་ཡོ་བྱད། སྒྲུབ་པོའི་མདུན་དུ་ནང་མཆོད་དང་། ཌ་མ་རུ་རྡོ་དྲིལ་བཅས་འཚོགས་པར་བྱའོ། །གཉིས་པ། དངོས་གཞི་རང་གཞན་གྱི་དོན་ཇི་ལྟར་སྒྲུབ་པ་ལ་བདག་དོན་བསྙེན་པ། གཉིས་དོན་མདུན་བུམ་སྒྲུབ་མཆོད། གཞན་དོན་རྗེས་སུ་གནང་བའི་རིམ་པ་གསུམ་ལས། དང་པོ་ནི། སྒྲུབ་པ་པོ་སྟན་བདེ་བར་ཁ་བྱང་དུ་ཕྱོགས་པའམ་དེར་མོས་པས་འཁོད། ངེས་འབྱུང་དང་གཞན་ཕན་གྱི་བསམ་པས་ཀུན་ནས་སློངས་ཤིང་། སྐྱབས་ཡུལ་རྒྱ་མཚོར་དམིགས་ཏེ་དད་གདུང་རྩེ་གཅིག་པས། ཕྱོགས་བཅུར་བཞུགས་པའི་བླ་མ་དང་། སོགས་ཀྱི་སྐྱབས་འགྲོ་ལན་གསུམ། ཇི་ལྟར་དུས་གསུམ་མགོན་པོ་སོགས་སེམས་བསྐྱེད་ཀྱང་ལན་གསུམ་བྱ། རང་གི་སྤྱི་བོར་པཾ་ལས་པདྨ་དཀར་པོ་སོགས། བྱང་ཞིང་དག་པར་མཛད་དུ་གསོལ། ཞེས་བསྒོམ་ལ་ཡིག་བརྒྱ་ཉེར་གཅིག་བཟླས། མགོན་པོ་བདག་ནི་སོགས། རྡོ་རྗེ་སེམས་དཔའ་ཡབ་ཡུམ་འོད་དུ་ཞུ་ནས་རང་ཉིད་ལ་ཐིམ་པར་བསམ་པས་རྒྱུད་ཡོངས་སུ་དག་པར་བྱ། དེ་ནས་མཆོད་རྫས། ཨ་མྲྀ་ཏས་བསངས། སྭ་བྷཱ་ཝས་སྦྱངས། སྟོང་པའི་ངང་ལས་གནས་ཁང་ཐར་པ་ཆེན་པོའི་གཞལ་མེད་ཁང་གི་ནང་དུ་ཨོཾ་ལས་བྱུང་བའི་རིན་པོ་ཆེའི་སྣོད་ཡངས་ཤིང་རྒྱ་ཆེ་བ་རྣམས་ཀྱི་ནང་དུ། ཨོཾ་ཨཱཿཧཱུྃ། འོད་དུ་ཞུ་བ་ལས་བྱུང་བའི་ལྷ་རྫས་ལས་གྲུབ་པའི་མཆོད་ཡོན། ཞབས་བསིལ། མེ་ཏོག བདུག་སྤོས། མར་མེ། དྲི་ཆབ། ཞལ་ཟས། རོལ་མོ་རྣམས་དྭངས་ཤིང་ཐོགས་པ་མེད་པ་ཟག་པ་མེད་པའི་བདེ་བ་ཁྱད་པར་ཅན་སྐྱེད་པ་ནམ་མཁའི་ཁམས་ཁྱབ་པར་བསམ་ལ། ཨོཾ་བཛྲ་ཨརྒྷཾ་ཨཱཿཧཱུྃ། པདྱཾ་ནས། ཤཔྟའི་བར་དེ་བཞིན་དུ་སྦྱར་བས་བརླབས། ཨོཾ་བཛྲ་དྷརྨ་ར་ཎི་སོགས། ཨ་ཁཾ་སྭཱ་ཧཱ། ཞེས་བརྗོད་ལ་རོ་མོ་བསྒྲག་ཅིང་བྱིན་དབབ་བོ།། དེ་ནས། རང་ཉིད་སྐད་ཅིག་གི་དཔལ་རྡོ་རྗེ་གཏུམ་པོར་གསལ་བའི་ཐུགས་ཀར་ཉི་མ་ལ་གནས་པའི་ཧཱུྃ་ཡིག་སྔོན་པོ་ལས་འོད་ཟེར་འཕྲོས་པས་སྣོད་ཀྱི་འཇིག་རྟེན་གཞལ་ཡས་ཁང་དང་བཅུད་ཀྱི་སེམས་ཅན་ལྷར་གྱུར། ཚུར་འདུས་པས་བླ་མ་གསང་བའི་བདག་པོ་ལ་སངས་རྒྱས་དང་བྱང་ཆུབ་སེམས་དཔའི་ཚོགས་དཔག་ཏུ་མེད་པས་བསྐོར་བ་མདུན་གྱི་ནམ་མཁའི་གནས་སུ་བཛྲ་ས་མཱ་ཛཿ ཞེས་ཚོགས་ཞིང་སྤྱན་དྲངས་པ་ལ། གང་གིས་འཁོར་བའི་ཉེས་པ་ནི། །དྲན་པ་ཙམ་གྱིས་འཇོམས་མཛད་ཅིང་། །
བླ་མེད་བྱང་ཆུབ་ཐོབ་མཛད་པའི། །བླ་མའི་ཞབས་ལ་ཕྱག་འཚལ་ལོ། །ལྕང་ལོ་ཅན་གྱི་ཕོ་བྲང་ན། །བཅོམ་ལྡན་རྡོ་རྗེ་གཏུམ་པོ་ནི། །ཡོན་ཏན་ཐམས་ཅད་སྐུ་ལ་རྫོགས། །སྐྱོན་མེད་སྐུ་ལ་ཕྱག་འཚལ་ལོ། །ཆོས་ཉིད་སྟོང་པའི་ངང་ལས་མ་གཡོས་ཀྱང་། །སྨོན་ལམ་དབང་གིས་ཁྱུང་ཆེན་སྐུར་སྤྲུལ་ནས། །ཐབས་ལ་མཁས་པས་སྣ་ཚོགས་སྐུར་སྟོན་པའི། །རྒྱལ་སྲས་ཁྱུང་གི་ཚོགས་ལ་ཕྱག་འཚལ་ལོ།། ཞེས་ཕྱག་འཚལ། ཕྱོགས་བཅུར་བཞུགས་པའི་འཕགས་པ་ཐམས་ཅད་ལ། །བདག་གིས་ཅི་ནུས་དམིགས་པའི་མཆོད་འབུལ་ན། །ཀུན་ཏུ་བཟང་པོའི་མཆོད་སྤྲིན་ཆེན་པོ་ལྟར། །སྐུ་གསུང་ཐུགས་ལ་མཉེས་པས་མཆོད་གྱུར་ཅིག །ཨོཾ་བཛྲ་ཙཎྜ་མ་ཧཱ་རོ་ཥ་ཎ་པུཥྤེ་པྲ་ཏཱིཙྪ་ཧཱུྃ་སྭཱ་ཧཱ། དྷཱུཥྤེ། ཨཱ་ལོ་ཀེ གནྡྷེ། ནཻ་ཝི་དྱ། ཤཔྟ་པྲ་ཏཱིཙྪ་ཧཱུྃ་སྭཱ་ཧཱ། ཞེས་མཆོད། བདག་གིས་ཐོག་མ་མེད་དུས་ནས། །སྡིག་པ་མ་ལུས་བགྱིས་པ་རྣམས། །བཅོམ་ལྡན་ཕྱག་ན་རྡོ་རྗེ་ཡི། །སྤྱན་སྔར་ད་ལྟ་སོ་སོར་བཤགས། །ཤེས་རབ་སྙིང་རྗེ་ལྡན་པའི་བྱང་ཆུབ་སེམས། །དུས་གསུམ་རྒྱལ་བས་ཇི་ལྟར་བསྐྱེད་པ་བཞིན། དེ་ཡི་རྗེས་སུ་བདག་གིས་བསྐྱེད་པར་བགྱི། །བྱང་ཆུབ་སེམས་ནི་ནམ་ཡང་མི་གཏོང་ངོ་། །བླ་མ་རྡོ་རྗེ་འཆང་དང་ནི། །གསང་སྔགས་ཀུན་བདག་རྡོ་རྗེ་འཛིན། །དེ་རིག་འཛིན་པའི་རྣལ་འབྱོར་རྣམས། །དགེ་བ་མཛད་ལ་རྗེས་ཡི་རང་། །བཅོམ་ལྡན་ཕྱག་ན་རྡོ་རྗེ་ནི། །འཁོར་དང་བཅས་ལ་ལུས་འབུལ་ན། །བཞེས་ནས་བདག་ལ་རྗེས་མཐུན་པའི། །དངོས་གྲུབ་རྣམ་གཉིས་སྩལ་དུ་གསོལ། །དང་པོར་བྱང་ཆུབ་ཐུགས་བསྐྱེད་ནས། །ད་ལྟའི་དགེ་བ་གང་བསགས་པ། །བདག་དང་སེམས་ཅན་དོན་སླད་དུ། །བྱང་ཆུབ་ཆེན་པོར་བསྔོ་བར་བགྱི།། ཞེས་ཡན་ལག་ལྷག་མ་རྣམས་བྱས་ལ་ཚོགས་བསགས་པའི་མཐར། ཚོགས་ཞིང་རྣམས་རང་གི་སྤྱི་བོར་ཐིམ་པར་བསམ་ལ། སེམས་ཅན་ཐམས་ཅད་བདེ་བ་དང་ཕྲད་ན་ཅི་མ་རུང་སྙམ་པའི་བྱམས་པ་དང་། སེམས་ཅན་ཐམས་ཅད་སྡུག་བསྔལ་དང་བྲལ་ན་ཅི་མ་རུང་སྙམ་པའི་སྙིང་རྗེ་དང་། སེམས་ཅན་ཐམས་ཅད་བདེ་བ་དེ་ཡང་རྒྱུན་བརྟན་ན་ཅི་མ་རུང་སྙམ་པའི་དགའ་བ་དང་། སེམས་ཅན་ཐམས་ཅད་ཡང་དག་པའི་ལམ་ལ་གནས་ན་ཅི་མ་རུང་སྙམ་པའི་བཏང་སྙོམས་ལ་གནས་པར་བྱའོ།། ཞེས་ཚད་མེད་བཞི་བསྒོམ་མོ།། དེ་ནས་བདག་གི་རྣལ་འབྱོར་དངོས་ནི། ཨོཾ་སྭ་བྷཱ་ཝ་ཤུདྡྷཿསརྦ་དྷརྨཱཿསྭ་བྷཱ་ཝ་ཤུདྡྷོ྅ཧཾ། ཕྱི་གཟུང་བའི་ཡུལ་ཐམས་ཅད་སྟོང་པར་གྱུར། ཨོཾ་ཤཱུ་ནྱ་ཏཱ་ཛྙཱ་ན་བཛྲ་སྭ་བྷཱ་ཝ་ཨཱཏྨ་ཀོ྅ཧཾ། ནང་འཛིན་པའི་སེམས་སྟོང་པར་གྱུར། སྟོང་པའི་ངང་ལས་ནམ་མཁའི་གནས་སུ་རང་གི་སེམས་ཉིད་ཡི་གེ་ཧཱུྃ་སྔོན་པོ་འོད་ཟེར་སྣ་ཚོགས་འཕྲོ་བ་ཞིག་ཏུ་གྱུར། དེ་ལས་ཡི་གེ་ཧཱུྃ་ཞིག་ཆད་པ་ལས་སྣ་ཚོགས་རྡོ་རྗེ་ཤར་དཀར། ལྷོ་སེར། ནུབ་དམར། བྱང་ལྗང་། ལྟེ་བ་མཐིང་ནག་ཧཱུྃ་གིས་མཚན་པ་ལས་འོད་ཟེར་ཕྱོགས་བཅུར་འཕྲོས་པས་འོག་ཐམས་ཅད་རྡོ་རྗེའི་ས་གཞི། སྟེང་ཐམས་ཅད་རྡོ་རྗེའི་གུར་དང་བླ་བྲེ། ཕྱོགས་མཚམས་ཐམས་ཅད་རྡོ་རྗེའི་ར་བ་དང་དྲྭ་བ། ཕྱི་རོལ་ཐམས་ཅད་རྡོ་རྗེའི་མེ་རི་ཁ་དོག་ལྔའི་བདག་ཉིད་ཅན། བསྐལ་པ་འཇིག་པའི་མེ་དཔུང་ལྟ་བུས་ཡོངས་སུ་གང་བ། དེའི་ཕྱི་རོལ་དུ་རླུང་སྤུ་གྲི་ཅན། དེའི་ཕྱི་རོལ་དུ་བ་ཚྭ་ཅན་གྱི་རྒྱ་མཚོ། དེའི་ཕྱི་རོལ་དུ་མུན་པ་མི་བཟད་པ། དེའི་ཕྱི་རོལ་དུ་ནགས་སྟུག་པོ། དེའི་ཕྱི་རོལ་དུ་སྦྲུལ་གདུག་པ་ཅན། དེའི་ཕྱི་རོལ་དུ་གཅན་གཟན་གཏུམ་པོའི་འོབས་ཀྱིས་བསྐོར་བར་གྱུར། ཨོཾ་བཛྲ་རཀྵ་རཀྵ་ཧཱུྃ། སྲུང་འཁོར་གྱི་ནང་དུ་སྣ་ཚོགས་རྡོ་རྗེའི་ལྟེ་བར་རཾ་ལས་ཉི་མའི་དཀྱིལ་འཁོར། ཀཱ་ལི་དམར་པོ་འོད་འབར་ཞིང་རེག་བྱ་ཚ་བ་ཉིས་འགྱུར་གྱིས་མཚན་པ། དེའི་སྟེང་དུ་ཨ་ལས་ཟླ་བའི་དཀྱིལ་འཁོར། ཨཱ་ལི་དཀར་པོ་རེག་བྱ་བསིལ་བ་ཉིས་འགྱུར་གྱིས་མཚན་པ། དེ་གཉིས་ཁ་སྦྱར་གྱི་བར་དུ་རང་གི་སེམས་ཉིད་ངོ་བོ་ཧཱུྃ་ཡིག་སྔོན་པོ་དང་ཨ་དམར་པོ་གཉིས་སུ་གྱུར། དེ་ལས་འོད་འཕྲོས། འཕགས་པ་མཆོད། སེམས་ཅན་གྱི་དོན་བྱས། ཚུར་འདུས་ཧཱུྃ་དང་ཨ་ལ་ཐིམ། དེ་རྣམས་འོད་དུ་ཞུ་བ་ལས་པདྨ་དམར་པོ་ཨས་མཚན་པ་དང་། རྡོ་རྗེ་སྔོན་པོ་ཧཱུྃ་གིས་མཚན་པར་གྱུར། དེ་གཉིས་འོད་དུ་ཞུ་བ་ལས་རང་ཉིད་དཔལ་རྡོ་རྗེ་གཏུམ་པོ་སྐུ་མདོག་སྔོན་པོ། ཞལ་གཅིག་ཕྱག་གཉིས་སྤྱན་གསུམ་པ། ཕྱག་གཡས་རྡོ་རྗེ་རྩེ་ལྔ་པ་ནམ་མཁའ་ལ་འཕྱར་བ། གཡོན་དྲིལ་བུ་འཛིན་པས་ཡུམ་ལ་འཁྱུད་པ། སྟག་གི་པགས་པའི་ཤམ་ཐབས་ཅན་པདྨ་དང་ཟླ་བ་དང་ཉི་མའི་གདན་ལ་ཞབས་གཡོན་བརྐྱངས་བས་དབང་ཕྱུག་ཆེན་པོ་ཁ་དོག་སྔོན་པོ་མནན་པ། གཡས་བསྐུམ་པས་ཨུ་མ་དེ་ཝི་ཁ་དོག་དམར་པོ་མནན་པ། ཞལ་མཆེ་བ་གཙིགས་ཤིང་སྤྱན་གསུམ་མེ་སྟག་གི་ཕུང་པོ་ལྟར་དམར་བ། དབུ་སྐྲ་ཨག་ཚོམས་སྨིན་མ་ཁམ་སེར་གྱེན་དུ་འབར་བ། སྦྲུལ་དཀར་པོས་ཐོད་དུ་བཅིངས་པ། སེར་པོས་རྣ་ཆ་དང་མགུལ་བརྒྱན་པ། ལྗང་ཁུས་ལག་གདུབ། དམར་པོས་མགུལ་རྒྱན་དང་སྐ་རགས། ནག་པོས་དོ་ཤལ་དང་རྐང་གདུབ་བྱས་པ། ཆོས་གོས་སྔོན་པོས་སྟོད་དཀྲིས་ཤིང་རུས་པའི་ཕྱག་རྒྱ་དྲུག་དང་རིན་པོ་ཆེས་བརྒྱན་པ། གར་གྱི་ཉམས་དགུ་དང་ལྡན་པ། དེའི་པང་ན་ཡུམ་རྡོ་རྗེ་བདེ་མ་སྐུ་མདོག་དམར་ལྗང་གཅེར་བུ་སྐྲ་གྲོལ་ཞིང་ཐུར་དུ་འཕྱང་བ། ཞལ་གཅིག་ཕྱག་གཉིས་སྤྱན་གསུམ་པ། ཕྱག་གཡས་རྡོ་རྗེ་དང་བཅས་པའི་གྲི་གུག་སྡིགས་པར་མཛད་པ། གཡོན་པ་བདུད་ལ་སོགས་པའི་ཁྲག་གིས་གང་བའི་ཐོད་པ་བསྣམས་ནས་ཡབ་ཀྱི་ཞལ་དུ་སྟོབ་པ་ཕྱག་རྒྱ་ལྔས་བརྒྱན་ཅིང་ཐོད་པ་སྐམ་པོ་ལྔའི་དབུ་རྒྱན་དང་ཐོད་སྐམ་ལྔ་བཅུའི་དོ་ཤལ་བྱས་པ། ཞབས་གཡས་དབང་ཕྱུག་གི་སྟེང་དུ་བརྐྱངས་ཤིང་། གཡོན་ཡབ་དང་གཉིས་མེད་དུ་འཁྲིལ་བ། གཉིས་ཀའང་ཡེ་ཤེས་ཀྱི་མེ་འབར་བའི་དབུས་ན་བཞུགས་པར་གྱུར། ཡབ་ཡུམ་གཉིས་ཀའི་སྤྱི་བོར་འཁོར་ལོ་དཀར་པོ་ཨོཾ་གྱིས་མཚན་པ། མགྲིན་པར་པདྨ་དམར་པོ་ཨཱཿས་མཚན་པ། སྙིང་ཁར་རྡོ་རྗེ་སྔོན་པོ་ཧཱུྃ་གིས་མཚན་པ། དེ་རྣམས་ལས་འོད་ཟེར་འཕྲོས་ས་སྟེང་ས་བླ་ས་འོག་གི་སེམས་ཅན་གྱི་སྡིག་སྒྲིབ་སྦྱངས། རྡོ་རྗེ་གཏུམ་པོའི་གོ་འཕང་ལ་བཀོད། སྐུ་གསུང་ཐུགས་ཀྱི་རྡོ་རྗེའི་རིགས་ཐམས་ཅད་བསྡུས་ནས་གནས་གསུམ་གྱི་ཕྱག་མཚན་ཡིག་འབྲུ་དང་བཅས་པ་ལ་ཐིམ་པ་ལས། སྤྱི་བོར་སྐུ་རྡོ་རྗེ་སྐུ་མདོག་དཀར་པོ་གཡས་འཁོར་ལོ། མགྲིན་པར་གསུང་རྡོ་རྗེ་སྐུ་མདོག་དམར་པོ་གཡས་པདྨ། སྙིང་ཁར་ཐུགས་རྡོ་རྗེ་སྐུ་མདོག་སྔོན་པོ་གཡས་རྡོ་རྗེ། གཡོན་རྣམས་སྡིགས་མཛུབ་མཛད་པའོ། །མིག་ཏུ་བྷྲཱུ